## Uredba o osnivanju Javne ustanove Park prirode "Lastovsko otočje"

### NN 130/2006 (29.11.2006.), Uredba o osnivanju Javne ustanove Park prirode "Lastovsko otočje"

# VLADA REPUBLIKE HRVATSKE

**2868**

Na temelju članka 3. Zakona o proglašenju Parka prirode »Lastovsko otočje«
(»Narodne novine«, broj 111/2006) i članka 72. stavka 2. Zakona o zaštiti
prirode (»Narodne novine«, broj 70/2005), Vlada Republike Hrvatske je na
sjednici održanoj 23. studenoga 2006. godine donijela

## UREDBU

### O OSNIVANJU JAVNE USTANOVE PARK PRIRODE »LASTOVSKO OTOČJE«

Članak 1.

Republika Hrvatska osniva Javnu ustanovu Park prirode »Lastovsko otočje« (u
daljnjem tekstu: Ustanova), kao javnu ustanovu od interesa za Republiku
Hrvatsku.
U ime Republike Hrvatske osnivačka prava obavlja Ministarstvo kulture.

Članak 2.

Naziv Ustanove glasi: Javna ustanova Park prirode »Lastovsko otočje«.
Sjedište Ustanove je u Ublima, Trg svetog Petra 7.

Članak 3.

Za gubitke nastale poslovanjem, kao i za svoje obveze, Ustanova odgovara
cjelokupnom imovinom.
Osnivač Ustanove solidarno i neograničeno odgovara za njene obveze.

Članak 4.

Ustanova obavlja djelatnost sukladno Zakonu o zaštiti prirode, a osobito:
– zaštita, održavanje i promicanje Parka prirode »Lastovsko otočje«, u cilju
zaštite i očuvanja izvornosti prirode, osiguravanja neometanog odvijanja
prirodnih procesa i održivog korištenja prirodnih dobara Parka prirode
»Lastovsko otočje«,
– nadzor nad provođenjem uvjeta i mjera zaštite prirode na području Parka
prirode »Lastovsko otočje«,
– nadzor nad načinom obavljanja dopuštenih gospodarskih djelatnosti, u cilju
osiguranja racionalnog i održivog korištenja prirodnih dobara Parka prirode
»Lastovsko otočje«.
Ustanova može obavljati i druge djelatnosti utvrđene Statutom, koje služe
obavljanju djelatnosti iz stavka 1. ovog članka.

Članak 5.

Sredstva za obavljanje djelatnosti iz članka 4. ove Uredbe osiguravaju se u
državnom proračunu Republike Hrvatske.

Članak 6.

Imovinu Ustanove čine sredstva za osnivanje i rad, koja osigurava osnivač.
Ustanova može stjecati sredstva i iz vlastite djelatnosti, prihoda od korištenja
zaštićenih prirodnih vrijednosti, proračuna županije, grada ili općine te drugih
izvora utvrđenih Zakonom o zaštiti prirode i posebnim propisima, kao i od
darova, potpora i slično.
Višak prihoda ostvaren poslovanjem, upotrebljava se sukladno odredbama važećih
propisa iz područja proračuna.

Članak 7.

Ustanovom upravlja Upravno vijeće.
Upravno vijeće ima pet članova.
Predsjednika i članove Upravnog vijeća imenuje ministar nadležan za poslove
zaštite prirode.
Mandat predsjednika i članova Upravnog vijeća je četiri godine i može biti
ponovljen.

Članak 8.

Upravno vijeće donosi:
– Statut Ustanove uz suglasnost Ministarstva kulture,
– plan upravljanja Parkom prirode »Lastovsko otočje«, uz suglasnost Ministarstva
kulture i prethodno mišljenje Državnog zavoda za zaštitu prirode,
– godišnji program zaštite, održavanja, očuvanja, promicanja i korištenja Parka
prirode »Lastovsko otočje«, s cjenikom usluga vezanih uz korištenje zaštićenih
prirodnih vrijednosti, uz suglasnost Ministarstva kulture,
– opće akte Ustanove,
– plan razvoja Ustanove i godišnji financijski plan,
– odluku o raspolaganju imovinom i sredstvima Ustanove u iznosu većem od
150.000,00 kuna do 1.000.000,00 kuna samostalno, a preko tog iznosa uz
suglasnost osnivača,
– odluke o izboru, odnosno imenovanju i razrješenju radnika određenih Statutom
Ustanove.

Članak 9.

Ustanova dostavlja osnivaču izvješće o ostvarivanju plana upravljanja i godišnji
program zaštite, održavanja, očuvanja, promicanja i korištenja zaštićenog
područja do 1. ožujka tekuće godine za prethodnu godinu.

Članak 10.

Ravnatelja Ustanove imenuje ministar nadležan za poslove zaštite prirode na
temelju javnog natječaja koji raspisuje Upravno vijeće.
Za ravnatelja Ustanove može se imenovati osoba koja ima visoku stručnu spremu i
najmanje pet godina radnog iskustva u struci. Ostale uvjete koje treba
ispunjavati ravnatelj, te način i postupak provođenja natječaja, propisat će se
Statutom Ustanove.
Ravnatelj se imenuje na vrijeme od četiri godine i može biti ponovno imenovan.

Članak 11.

U obnašanju svoje dužnosti ravnatelj:
– organizira, vodi rad i poslovanje Ustanove,
– poduzima pravne radnje u ime i za račun Ustanove,
– predstavlja i zastupa Ustanovu pred pravnim i fizičkim osobama, te u svim
postupcima pred sudovima, upravnim i drugim državnim tijelima, te drugim pravnim
osobama s javnim ovlastima,
– Upravnom vijeću podnosi prijedlog statuta i ostalih općih akata Ustanove, kao
i programa i planova, te organizira izvršenje i odgovoran je za provedbu akata i
zaključaka Upravnog vijeća,
– raspolaže imovinom i sredstvima Ustanove do iznosa od150.000,00 kuna
samostalno, a preko tog iznosa uz suglasnost Upravnog vijeća,
– odgovara za zakonitost rada Ustanove,
– obavlja i druge poslove utvrđene Statutom.

Članak 12.

Do imenovanja ravnatelja Ustanove, ministar nadležan za poslove zaštite prirode
imenovat će privremenog ravnatelja.
Privremeni ravnatelj dužan je obaviti pripreme za početak rada Ustanove, te
podnijeti prijavu za upis Ustanove u sudski registar u roku od 30 dana od dana
imenovanja.

Članak 13.

Privremeni ravnatelj će u roku od 30 dana od registriranja Ustanove sazvati
Upravno vijeće.
Upravno vijeće dužno je u roku od 60 dana od prvog saziva donijeti Statut
Ustanove, a nakon toga podnijeti ga osnivaču na suglasnost.

Članak 14.

Stručni rad Ustanove vodi stručni voditelj čija se prava, dužnosti i
odgovornosti, te uvjeti koje mora ispunjavati, utvrđuju Statutom Ustanove.
Za stručnog voditelja Ustanove može se imenovati osoba koja ima visoku stručnu
spremu prirodoslovnog ili biotehničkog usmjerenja i najmanje pet godina radnog
iskustva u struci.

Članak 15.

Nadzor nad zakonitošću rada i općih akata, kao i nad stručnim radom Ustanove
obavlja Ministarstvo kulture.

Članak 16.

Ustanova počinje s radom danom upisa u sudski registar.

Članak 17.

Ova Uredba stupa na snagu osmog dana od dana objave u »Narodnim novinama«.

Klasa: 351-01/06-03/03
Urbroj: 5030108-06-1
Zagreb, 23. listopada 2006.

Predsjednik
**dr. sc. Ivo Sanader**, v. r.

Uredba, NN 130/2006-2868
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)